Source: http://www.bihon.ro/pe-locul-secund-la-cupa-cetatii/2309394
Timestamp: 2019-09-20 21:17:26+00:00

Document:
Pe locul secund la Cupa Cetății - BIHON
la	26. august 2019 14:27	 Reactualizat la:	 26. august 2019 14:28
CSM Oradea se pregătește pentru noul sezon	- © FOTO: Facebook CSM Oradea
Divizionara A de handbal masculin CSM Oradea a luat parte la turneul de la Sighișoara, dotat cu Cupa Cetății, la care au mai fost prezente echipele CSM Sighișoara, CSU Craiova și CSU Suceava. Echipa noastră a înregistrat două victorii, 26-25 cu CSM Sighișoara și 34-32 cu CSU Craiova, respectiv o înfrângere, 25-31 cu CSU Suceava, formație retrogradată în sezonul trecut din Liga Națională.
În urma acestor rezultate, CSM Oradea s-a situat pe locul secund, după CSU Suceava, devansând o actuală colegă din Seria D a Diviziei A, CSU Craiova, respectiv o fostă colegă din sezonul precedent, CSM Sighișoara.
Formația orădeană a dovedit o formă ascendentă față de primul meci de verificare, pierdut în deplasare cu Nyiregyháza (Ungaria), scor 15-28. Antrenorul George Tăutu s-a declarat de altfel mulțumit de evoluția jucătorilor săi în turneul dotat cu Cupa Cetății.
Tehnicianul orădean a început meciurile cu un „șapte” de bază alcătuit din: Duma / Costin – portari; Mihăilescu, Szabó, Pomian, Munea, Mateaș, Oargă. Pe parcursul reprizelor secunde, Tăutu a rulat însă toți jucătorii din lot. Din păcate, interul Szabó Benjamin, sosit în această vară de la Minaur Baia Mare, s-a accidentat chiar în primul meci, cu CSU Suceava și nu a mai putut evolua în partidele următoare.
„Echipa s-a mișcat în general bine, chiar și în meciul cu CSU Suceava, echipă care are, în opinia mea, toate șansele să ajungă din nou la barajul pentru promovare/retrogradare în/din Liga Națională.
Rezultatele ne-au interesat mai puțin. Am urmărit în primul rând să văd la lucru toți jucătorii, pentru a le observa potențialul și pentru a încerca diverse scheme de joc. Sper să jucăm mai bine de la meci la meci”, ne-a declarat antrenorul George Tăutu.
CSM Oradea se va deplasa miercuri la Cluj-Napoca, unde va lua parte la un turneu de gen „final four”, alături de echipa locală, Universitatea, Szejke Odorheiu Secuiesc și Nyiregyháza.
Taguri: csm oradea, cupa cetatii, sighisoara, turneu

References: CSM 
 CSM 
 CSM 
 CSM 
 CSM 
 CSM 
 CSM 

CSM 
 csm